Diari Oficial de la Generalitat Valenciana


Sumari del DOGV 5173, del 10-01-2006 (2006/117)

ORDE de 29 de desembre de 2005, de la Conselleria d'Empresa, Universitat i Ciència, sobre concessió d'ajudes en el marc del Pla d'Implantació d'Empreses a l'Exterior.
----------------------------------------------------------------------------------------------------------------------------------------------------------------------

### Dades del document

Número de DOGV
:   5173

Data del DOGV
:   10-01-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/117


Data del document
:   29-12-2005

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * comerç exterior
    * ajuda pública
    * inversió a l'estranger
    * suport econòmic
    * ajuda a les empreses
    * petita i mitjana empresa

ORDE de 29 de desembre de 2005, de la Conselleria d'Empresa, Universitat i Ciència, sobre concessió d'ajudes en el marc del Pla d'Implantació d'Empreses a l'Exterior. [2006/Q117]
  
Per l'Orde de la Conselleria d'Empresa, Universitat i Ciència, de 4 de març de 2005, s'establix el règim general d'ajudes a les pimes valencianes, en el marc del Pla d'Implantació d'Empreses a l'Exterior, per al període 2005-2006, per a la realització d'accions encaminades a processos específics d'implantació i cooperació empresarial a l'exterior.
  
L'article 7, punt 6, de l'esmentada orde, disposa que el termini de presentació de sol·licituds per a cada exercici s'establirà mitjançant orde de la Conselleria d'Empresa, Universitat i Ciència. De la mateixa manera, l'article 13.2 de l'orde permet que a través de la convocatòria anual de les ajudes s'establisca la data màxima de justificació.
  
D'altra banda, es considera necessària la modificació de les bases a fi d'aconseguir una fidelitat més gran a la normativa europea i aconseguir, igualment, la simplificació dels procediments de gestió de les ajudes.
  
Per això, i en virtut de les facultats que m'atorguen els articles 35 de la Llei 5/1983, de 30 de desembre, del Govern Valencià, i 47 del Text Refós de la Llei d'Hisenda Pública de la Generalitat,
  
ORDENE
  
Article 1. Termini de presentació de sol·licituds
  
El termini de presentació de sol·licituds serà des de l'endemà de la publicació de la present orde en el Diari Oficial de la Generalitat Valenciana fins al dia 15 d'abril de 2006, inclusivament.
  
Article 2. Termini de presentació de justificació de les ajudes
  
Als efectes del que s'ha establit en l'article 13.2 de l'Orde de 4 de març de 2005. els beneficiaris hauran de presentar els documents justificatius de l'ajuda com a màxim fins al 28 d'octubre de 2006.
  
Article 3. Modificacions de l'Orde de 4 de març de 2005
  
Es modifica l'apartat c) del punt 3 de l'article 5 i els apartats b) i h) del punt 2 de l'article 7, al qual s'afig, a més, un apartat i) i un punt 7. A més a més, s'afig un segon paràgraf a l'article 8 i es modifica el punt 3 de l'article 13, que queden redactats com seguix:
  
Article 5.3 c):
  
«c) Inversions materials i immaterials associades al projecte: fins un 15 per cent màxim dels costos elegibles aprovats, si es tracta d'una xicoteta empresa, i un 7,5 per cent en el cas d'una mitjana empresa, tal com establix l'article 4.2 a) i b) del Reglament (CE), núm. 70/2001, de la Comissió de 12 de gener de 2002, relatiu a l'aplicació dels articles 87 i 88 del Tractat CE a les ajudes estatals a les xicotetes i mitjanes empreses.
  
En allò que fa referència a l'adquisició de terrenys per al projecte, el cost no haurà de superar el 10 per cent del cost subvencionable de l'operació, tal com establix la norma núm. 5, article 1.1.b. del Reglament (CE) núm. 1.145/2003, de la Comissió de 27 de juny de 2003».
  
Article 7.2 b):
  
«b) Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà esta circumstància mitjançant declaració responsable».
  
Article 7.2 h):
  
«h) Declaració responsable de no estar sotmés a les prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions».
  
Article 7.2.i):
  
«i) Declaració responsable sobre el compliment de la normativa sobre integració laboral de persones amb discapacitat, o si és el cas, d'estar-ne exempt».
  
Article 7.7:
  
«7. La presentació de la sol·licitud per part del beneficiari de la subvenció comportarà l'autorització a la Conselleria d'Empresa, Universitat i Ciència perquè esta, als efectes que el sol·licitant acredite el compliment de les seues obligacions tributàries i amb la Seguretat Social en els termes establits en l'Orde de 30 de maig de 1996, puga demanar:
  
- De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.
  
- De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat».
  
Article 8.2:
  
«2. Si es produïra empat, s'atorgarà preferència per a la concessió de l'ajuda a aquells sol·licitants que acrediten ocupar, amb anterioritat a l'entrada en vigor de la present orde, un percentatge més gran de treballadors discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell de la Generalitat Valenciana».
  
Article 13.3:
  
«3. A efectes de justificació es considerarà que la despesa subvencionada s'ha efectuat, encara que les factures no hagen sigut efectivament pagades amb anterioritat a l'acabament del període de justificació. No obstant això, si en les factures no figura l'import expressat en euros, hauran d'aportar-se els justificants del canvi de moneda efectuat per al pagament, a efectes d'acreditar el cost real de l'acció».
  
DISPOSICIÓ ADDICIONAL
  
Única
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a 2006.
  
2. Per complir el que s'ha previst en l'article 47.11 del Text Refós de la Llei d'Hisenda Pública, i d'acord amb el que s'ha establit en la Llei de Pressupostos de la Generalitat per a l'any 2006, per orde de la Conselleria d'Empresa, Universitat i Ciència es faran públics les línies de crèdit i l'import global màxim destinat a la concessió de les ajudes previstes en la present disposició.
  
DISPOSICIONS FINALS
  
Primera
  
Es faculta el secretari autonòmic d'Empresa perquè dicte les resolucions necessàries per al desplegament, l'eficàcia i l'execució de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 29 de desembre de 2005
  
El conseller d'Empresa, Universitat i Ciència,
  
JUSTO NIETO NIETO